google/wiki40b huggingface dataset:
Hannah Rahlff

Bakgrunn

Hannah Rahlff tok skuespillerutdanning ved Royal Academy of Dramatic Art i London 1949–1951. Hun studerte sang hos Karin Monk og Johannes Wahl og debuterte i 1956 som Turandot i Den kinesiske eske. Sammen med Per Wiking som Antonio sang hun i 1957 rollen som Carmita i Den kåte Donna på Lille Scene, Aalborg. Hun har i tillegg bl.a. vært engasjert i Riddersalen, i Glassalen (Stop verden, jeg vil a' ) og på Det Danske Teater, hvor hun medvirket i Ball i den borgerlige samt i danske film.  Under perioden med Nordeuropas første kommersielle piratradio Radio Mercur 1958-62 produserte Hannah Rahlff 53 radioprogrammer med tittelen Ve' du hva', Mor. Hun var i 1963-69 ansatt ved Danmarks Radio som programleder i radio og TV. Senere ble hun 1969-1970 engasjert ved Den Nationale Scene i Bergen og var assistent for de amerikanske instruktørene ved produksjonen av Hair i Cirkusbygningen i København i 1970.
I 1984 ble hun intervjuet av NRK i programmet "Glede gjør sterk". og i 2005 i NRK Radio i programmet "Dansk dame med livsgnist". 
I 2008 ble hun tildelt Kongens fortjenstmedalje.
No Country for Old Men

Handling

Handlingen er lagt til Texas i 1980. Llewelyn Moss er ute på jakt i nærheten av Rio Grande. Ved et øde sted oppdager han tilfeldig flere drepte mennesker, heroin og to millioner dollar i kontanter. Han tar med seg pengene, men en radiosender i vesken gjør at en kaldblodig leiemorder settes på sporet av ham. En aldrende sheriff forsøker samtidig å finne morderen og pengene.

Popularitet og økonomi

Filmen ble en moderat suksess. Den innbrakte $171,6 millioner på verdensbasis, hvorav $74,2 millioner i USA, $13,7 millioner i Storbritannia, $10,8 millioner i Spania, $9 millioner i Frankrike og $1,8 millioner i Norge. Den havnet på en 31-plass over de mest innbringende filmene på verdensbasis i 2007 (på 36-plass i USA).
Produksjonskostnadene var på $25 millioner.

Priser og nominasjoner

Filmen ble nominert til åtte Oscar og vant fire av disse i kategoriene beste film, beste regi, beste filmatisering og beste mannlige birolle (Javier Bardem). Den ble også tildelt to Golden Globe (birolle og manus), tre BAFTA (biroller, foto og regi) og to ved Screen Actors Guild Award (birolle og cast).

Innspilling

Filmen er innspilt i Marfa, Texas og New Mexico i 2006.
Eubolbitus

Utseende

Middelsstore (10-15 millimeter), hvelvede, rødbrune, blanke biller. Artene i denne slekten er ikke like korte og høyt hvelvede som mange andre Bolboceratidae. Hodet er stort med store, forgrenede kjever, disse artene har ikke horn. Beina er kraftige gravebein.

Levevis

I likhet med tordivlene graver disse billene lange ganger, som de fyller med humus eller gjødsel som larvene eter. De voksne billene flyr godt.

Utbredelse

Slekten er utbredt i Midtøsten og Sentral-Asia, men finnes også i Nord-Afrika
Rørholt

Rørholt er en bygd i Bamble kommune i Telemark. Bygda ligger nordvest i kommunen, mot grensa til Drangedal og Kragerø kommuner, ved den sørøstre armen til innsjøen Toke. Bygda har cirka 80 innbyggere.
Rørholt ligger cirka 28 km fra Stathelle og Kragerø og bebyggelsen utgjør i hovedsak gårder, skogseiendommer, eneboliger og fritidsboliger.
Pöide borg

Pöide (også Peude) var Den livoniske ordens hovedkvarter på Øsel (Saaremaa) i Estland. 
Den ble formentlig oppført mellom 1255 og 1290, men ble ødelagt av de opprinnelige øselianerne i 1343 under Folkeoppstanden Sankt Jørgens Natt. Som straff måtte befolkningen i de følgende årtier oppføre det nærliggende Soneburg slott. Det var fogder på Pöide frem til 1347.
Litt syd for borganlegget ble Pöide kirke oppført delvis på slottets murer. Både kirken og murrestene er fredet. I 1891 ble det foretatt en arkeologisk utgravning under ledelse av J. B. Holzmayer.
Dudu Cearense

Landslaget

Dudu Cearense spilte 12 landskamper for Brasils herrelandslag. Han ble tatt ut i Brasils tropp til FIFA Confederations Cup 2003 og Copa América 2004.
Gyldenløve fort

Gyldenløve fort er ett av tre fort ved Fredriksten festning i Halden kommune. Dette fortet vender mot øst, og kan nås lettest fra Iddeveien, sørøst for Halden by.
I 1683 ble det oppført et lite, befestet tårn på stedet, og året etter ble det reist palisadeverk omkring det. I 1703 ble palisadene revet og erstattet med ordentlig murverk. Under beleiringen i 1718 ble Gyldenløve skutt i stykker og ble stormet av svenskene den 8. desember. Fortet ble gjenoppbygd i 1720-23, men i 1752 ble det stilt spørsmål om dets strategiske betydning. Men fra 1785 ble Gyldenløve utvidet og forsterket med nye tenaljer og palisader. Det ble innredet nye batteristillinger i 1813.
I 1902 ble tårnet revet ned til 2. etasje og det ble forsterket og bygd om som base for en 12 cm Schneider-Canet tårnkanon. Men etter Karlstadtraktaten ble de moderne våpnene fjernet i 1906. På 1900-tallet ble det diskutert å gjenoppføre tårnet, men uten at dette har ført til noe konkret resultat.
Høyanger kirke

Inventar

Prekestolen er i tre og er tegnet av Arneberg. Den er åttekantet og i fronten sees utskjæringer av Svein Valevatn. Alteret er i sten med antependium av Arneberg og B. Arneberg Quesseveur. Bak dette danner et stort glassmaleri og en mosaikk altertavlen. Glassmaleriet fremstiller Jesus på korset og er laget av Borgar Hauglid, mosaikken viser fugl Føniks og er av Ragnvald Andersen.
Nytt orgel ble innviet i 2003, det er overtatt fra St. Michael and All Angels Church i England.
Gnaphaloryx gracilis

Utseende

En liten (15-23 millimeter), litt flat, avlang, matt gråsvart hjortebille. Hannens kjever er moderat forstørrede (opptil omtrent så lange som pronotum), de er oftest asymmetriske, gjerne med én kraftig tann på den ene siden og uten tenner på den andre. Kroppen er noe dekket med lys bestøvning og er derfor ganske matt. Hannens hode har en påfallende "valk" bak hvert fasettøye. Pronotum er rektangulært bortsett fra en innskjæring ved bakhjørnet. Hunnen ligner hannen, men uten de forstørrede kjevene.

Levevis

Larvene utvikler seg i råtne trestammer.

Utbredelse

Arten er utbredt på De små Sundaøyene.
Sada Reddy

Utdanning og yrkeserfaring

Reddy har en mastergrad i samfunnsøkonomi fra Victoria University of Wellington på New Zealand. 
Han begynte å jobbe i sentralbanken i 1975, og ble visesentralbanksjef i 1994. Han ble utnevnt som sentralbanksjef 5. april 2009, og overtok da etter Savenaca Narube. Reddy ble avsatt i 2010, og Barry Whiteside overtok som sentralbanksjef etter ham.
Schübler-koralene

Schübler-koralene (originaltittel: Sechs Choräle von verschiedener Art) er seks koralbearbeidelser for orgel av Johann Sebastian Bach. «Wachet auf» og «Kommst du nun, Jesu, vom Himmel herunter» hører til de mest kjente av Bachs orgelverk. Melodien til den siste er mer kjent til teksten Lobe den Herren og støtter en antakelse om at denne samlingen tekstløse koraler kan knyttes til kirkeårets slutt og advent.
Siden Bach tok på seg arbeidet med og utgifter til gravering for å publisere en samling notetro transkripsjoner av dette slaget, må han ha ansett Schübler-koralene som et betydelig verk på linje med sine andre graverte samlinger klaviaturmusikk. Disse seks koralene gjør Bachs kantater lettere tilgjengelige ved hjelp av det mer markedsvennlige mediet som klaviaturtranskripsjoner er.

Opprinnelse og spillbarhet

Det er ikke kjent nøyaktig når samlingen ble til, men originalutgaven ble trykket i Zella i 1748/1749 av gravøren og forleggeren Johann Georg Schübler. Navnet hans står på tittelsiden og det har gitt opphav til det gjengse navnet Schübler-koralene. Fem av de seks satsene er bearbeidelser av bevarte kantatesatser. For den sjette antas at den delvis bevarte kantate 188 er kilden, men dette er spekulasjoner.
Satsene ble kanskje først valgt ut etter det kriteriet at de skulle være lette å spille; de fleste satsene er bare trestemmige, og pedalbassen spiller enten cantus firmus eller tjener som en rytmisk enkelt utarbeidet harmonisk støtte for overstemmene. Noe vanskeligere er de firstemmige satsene Wer nur den lieben Gott lässt walten og Meine Seele erhebt den Herrn. I den siste er pedalen jevnbyrdig med venstrehåndens to stemmer når det gjelder gjennomføring og bearbeidelse av temaene.
Det er her æ høre tel (TV-film)

Handling

Lokalbefolkningen i fiskeværene Senjahopen og Mefjordvær går til skattestreik, fordi de ikke får den veiforbindelsen som er blitt lovet dem.
Münchhausens syndrom by proxy

Münchhausens syndrom by proxy («Münchausens syndrom ved stedfortreder»), forkortet MBP, er en psykiatrisk forstyrrelse der en omsorgsperson skaper falske symptomer hos et annet menneske ved å påføre det sykdom eller skade for å tilfredsstille sine egne indre behov. Offeret er som regel barnet til personen som dermed får oppmerksomhet og sympati som lidende forelder. 
Syndromet er i slekt med Münchhausens syndrom og har navn etter Baron von Münchhausen, en figur fra boken Baron von Münchhausens vidunderlige historier og eventyr (1785) av Rudolf Erich Raspe, basert på skrønene adelsmannen med samme navn fortalte om sitt eget liv.
Det er en utvikling i pediatriske fagmiljøer i retning av å kalle det medisinsk mishandling/vold (medical abuse) for å synliggjøre skadevirkningene og for å gjøre det vanskeligere for gjerningspersoner å påberope seg en psykisk lidelse som en forsvarsstrategi.
Willamette-meteoritten

Willamette-meteoritten eller Tomanowos, oppdaget i den amerikanske delstaten Oregon, er den største meteoritten som har blitt funnet i USA og den sjette største på verdensbasis. Den er en jern-nikkel-meteoritt. Ingen nedslagskrater er identifisert på oppdagelsesstedet; det er mulig at meteoritten landet i det som i dag er Canada og at innlandsis har flyttet den til der den ble funnet i moderne tid.
Carl Frederik Grove

Innsats under Napoleonskrigene

Grove ble sekondløytnant i Sjøetaten 1776, premierløytnant 1784, kapteinløytnant]] 1794, kaptein 1797, men trådte ut av offisersstanden, da han i 1803 ble utnevnt til civildeputeret i Admiralitets- og Kommissariatskollegiet. I mange år og under meget vanskelige forhold under Napoleonskrigene hadde han denne stillingen. Sammen med Steen Bille tok han i 1807 avgjørelse om å ødelegge flåten, før den falt i engelskemennenes hender. I årene etterpå var han med på å ta avgjørelser om opprettelse av kanonbåtforsvaret, og om oppbygging av ny flåte.

Kartograf

I sin tid som offiser utmerket Grove seg ved betydelig virksomhet som kartlegger, da han fra 1787-1801 i samarbeid med offiserene Wibe og Aubert i hæren, målte opp Norges kyst fra nord for Trondheim til svenskegrensen, en strekning på over 200 mil. I 1802 mottok han kongens æresbevisning for sitt arbeid. 
Groves sjøkart for Norges kyst, omtalt som de groveske drafter, ble trykt og var lenge de eneste tilgjengelige sjøkart for norskekysten. 
I 1786 var Grove deltaker i Poul de Løvenørns grønlandsekspedisjon. I 1801 ble han medlem av den norske Sjøkystdefensionskommission, i 1806 ble han 1. direktør ved Sjøetatens Hospital. 1811-16 var han medlem av Kanal-, Havne- og Fyrdirektionen. 1804 fikk han også en anden betydelig post som medlem av administrationen for Frederiksværk.

Ekteskap

16. december 1790 giftet han seg med Gedske Cathrine Nordahl (f. 18. april 1764 d. 27. januar 1827), datter av justitsraad Peter Tønder Nordahl i Trondheim,  og Berthe Johanne f. Fyrstenberg.

Hederstegn

Grove, som i 1803 hadde fått stilling som generalkrigskommissær, ble Ridder av Dannebrogordenen i 1810, han mottok Dannebrogsmand i 1826 og ble Kommandør i 1828.
Han er begravet på Holmens Kirkegård.
Grove er portrettert i en pastell av Jens Juel fra 1790.
Sørnesvågen

Sørnesvågen er en våg i Hafrsfjord, i Sola kommune. Sola kommune har anlagt fine park- og turområder rundt Sørnesvågen. Det er en populær sandstrand innerst i vågen, og den fargerike skulpturen «Ormen Lange» av kunstneren Roland Lengauer er satt opp på stranden og i vannkanten. Der er også en stor mark, med små fotballmål og en sandvolleyballbane like ved stranden. På den ene siden av Sørnesvågen ligger Indraberget og Ytraberget, på den andre siden ligger Sørnes. Både Saurnes og Sørnes brukes som navn.
I Wonder Who's Kissing Her Now

Norske versjoner

En tekstforfatter, som ikke er angitt, har skrevet en norsk tekst med  tittelen «Gud ved hvem der kysser dig nu». Prima Vera har også skrevet en norsk tekst. Den heter «Jeg undres».
Riodininae

Utseende

Riodinidae er små til middelsstore sommerfugler av sterkt varierende utseende. Mange er mørke med spredte, metallfargede flekker, derav det engelske navnet «metalmarks». Noen er mer fargerike. Hos en del arter er bakvingenes bakhjørner trukket ut til stjerter.

Levevis

Riodinidene er skogsinsekter som ofte er ganske tallrike i tropisk regnskog. De sitter gjerne med utslåtte vinger på falne trestammer. De er kjappe i bevegelsene og oftest vanskelige å fange eller studere på nært hold.
Ephemerelloidea

Utseende

De voksne døgnfluene er små til middelsstore, vanligvis temmelig slanke og mørke på farge. En del arter har bare ett vingepar, bakvingene er fullstendig borte. 
Nymfene har en noe flattrykt kropp og kraftige føtter, lårene er ofte plateformet utvidede.

Levevis

De fleste har nymfestadiet i rennende vann, ofte med sterk strøm. Noen lever i strandsonen i stillestående ferskvann. Eggene legges på vann overflaten, i en klump, som løser seg opp slik at eggene spres i vannmassene. Nymfene lever vanligvis av organisk materiale, som alger eller råtnende planter. Noen er planteetere. Nymfene til denne gruppen er ikke gode svømmere, og kryper mest rundt på bunnen. De voksne spiser ikke. 
Døgnfluer tilhører gruppen insekter med ufullstendig forvandling, som betyr at den ikke har et puppestadium mellom nymfestadiet og «Fluestadiet» (imago). Men, livssyklus er enestående i dyreriket på grunn et mellomstadie kalt subimago som ingen andre kjente insektsgrupper gjennomgår. Fluefiskere kaller dette stadiet for dun (Eng.).
Peter Larsen

Liv og arbeid

Peter Larsen er født i Helsingør i Danmark i 1943. Han ble student fra Helsingør Gymnasium i 1962 og studerte etterpå Nordisk og senere Filmvitenskap ved Københavns Universitet.
Efter embetseksamen i 1972 ble han ansatt som amanuensis i tekstvitenskap og senere som førsteamanuensis på Roskilde Universitetscenter. Fra 1978 var han førsteamanuensis med særlig henblikk på medievitenskap ved Institut for Litteraturvidenskab ved Københavns Universitet. I 1988 ble han utnevnt til professor i humanistisk medievitenskap ved Institutt for medievitenskap (nåværende Institutt for informasjons- og medievitenskap), Universitetet i Bergen. Fra 2013 er han professor emeritus sammesteds.
I tillegg til sin medievitenskapelige produksjon har Larsen drevet omfattende populærvitenskapelig virksomhet. Han var mediekommentator ved den danske avisen Information på 1980-tallet og har siden 1993 vært fast musikkanmelder og spaltist ved Bergens Tidende.
Han er gift med Karin Grüner Larsen, tidligere hovedbibliotekar ved Kunst- og designhøgskolen i Bergen
Snivy

Snivy er en gresstype-pokemon i nintendospillene Pokemon Black & White. Den holder til i Unova-regionen. Den er en av de tre startpokemon. Den har en spiss nese og brune øyne. Dens utviklinger er Servine og Serperior.
Sørgefoss

Sørgefoss er ei grend i Ringerike kommune i Buskerud. Stedet ligger ved elva Sogna sør i Soknedalen, like nord for tettstedet Ask langs Sandakerveien. Grenda har fått navn etter fossen i elva. Like nedenfor fossen ligger en flott badeplass. Elva er farbar ut til Tyrifjorden for småbåter.
Third Mainland Bridge

Third Mainland Bridge er den lengste av tre broer som forbinder Lagos-øya med fastlandet i Lagos, Nigeria. De to andre broene er Eko- og Carter-broene. Third Mainland Bridge er Afrikas lengste bro som går over hav. Veibroen ble åpnet av president Ibrahim Babangida i 1990, og er 11,8 km lang.
Mocoiasura

Utseende

En middelsstor, avlang, blank, brunsvart trebukk. Antennene er noe lengre enn kroppen. Pronotum er rektangulært, litt bredere enn langt. Dekkvingene er jevnbrede med én skarpt opphøyd lengderibbe og mer eller mindre tydelige, lyse striper langs sømmen og ytterkanten, beina forholdsvis korte.

Utbredelse

Arten lever i det østlige Brasil.
The Jacket

The Jacket er en psykologisk thrillerfilm fra 2005. Den ble regissert av John Maybury og er basert på boken The Star Rover skrevet av Jack London.
Manuset ble skrevet av Massy Tadjedin, filmmusikken komponert av Brian Eno og produsentene av filmen var George Clooney, Peter Guber og Steven Soderbergh.

Handling

Filmen omhandler Golfkrig-veteranen Jack Starks (spilt av Adrien Brody) som mirakuløst overlever en skuddsår i hodet. Han vender hjem til Vermont og lider av amnesi. Han blir anklaget for å ha drept en politibetjent og blir tvangsinnlagt på et mentalsjukehus i 1992.
I denne institusjonen blir Starks offer for eksperimentene til Doktor Thomas Becker (spilt av Kris Kristofferson). Neddopet av eksperimentene til Becker opplever Starks glimt av fremtiden, blant annet at han kommer til å dø bare fire dager etter å ha blitt lagt inn på mentalsjukehuset.
Eikesdal

Eikesdal (omtales også i bestemt form, Eikesdalen) er en dal og ei bygd øst i Nesset kommune i Romsdalen. Dalen strekker seg fra Eikesdalsvatnet i vest, til gården Finnset innerst i dalen mot øst. I bygda dominerer jordbruk og turisme som næringer. Den mest kjente severdigheten i dalen er det høye fossefallet Mardalsfossen.
Dalen er en V-dal formet av den nå regulerte elva Aura, og har svært bratte fjellsider. Elva utløper fra den regulerte Aursjøen. Eikesdal var lenge tilgjengelig kun via Eikesdalsvatnet med båt, ferge eller slede vinterstid. I 1991 ble fylkesvei 191 fra Eresfjord til Øverås ved vestsiden av vannet forlenget langs nordsida av vannet, og inn til dalen. Aursjøvegen forbinder Eikesdalen med Sunndalsøra.
Gårdsnavn i dalen er fra nordvest Mardal, Reitan, Utigard, Austigard, Oppigard, Sæter og Finnset
The Art of Loss (album)

The Art of Loss er det syvende musikkalbumet fra det amerikanske progressiv metal-bandet Redemption.
Albumet ble utgitt i februar 2016.
Taybeh bryggeri

Taybeh bryggeri er et palestinsk bryggeri. Det blei etablert i 1994 og holder til i Taybeh på Vestbredden, 35 kilometer nord for Jerusalem. Det produserer ølmerket Taybeh, som blei lansert i 1995.
Anarchy Online

Utmerkelser

MMORPG-et har så langt mottatt 20 internasjonale priser (blant annet Best Persistent World Expansion Pack (RPGVault, 2003), Outstanding Achievment in Art Direction (RPGVault, 2003) og Best Online Game (ECTS, 2001)).
Munkegribb

Beskrivelse

Munkegribben har en størrelse på 100–120 cm og vingespenn på 250–295 cm. Hannene veier 7–11,5 kg, hunnene 7,5–12,5 kg. Dette gjør arten til en av verdens tyngste flygedyktige fugler, og den er et majestetisk syn når den kretser rundt uten vingeslag.
Fjærdrakten har mørk brun overside, lys krage og svart strupe. Den har et ganske lite hode uten noen lang hals, på toppen av hodet er den lys. Ungfuglene har et helt mørkt hode og mørk krage.

Utbredelse

Det finnes omkring 7 200–10 000 par med munkegribber i verden, hvorav minst 1 700–1 900 i Europa. Ifølge BirdLife International er bestanden økende i Spania (estimert til cirka 1 500 par i 2010), Portugal og Frankrike, stabil i Hellas og Makedonia, men synkende i Russland, Tyrkia, Georgia, Armenia, Aserbajdsjan og Ukraina. Den iberiske populasjonen blir antatt å være en god del større enn estimert. 16 par hekket også på Mallorca i 2011. Man vet imidlertid lite om populasjonene i Asia, annet enn at den teller noen tusen par.
Linn Blohm

Klubb

Blohm startet å spille håndball for den lokale klubben Gustavsberg, men har siden spilt for Sävehof, Holstebro, Midtjylland og København.

Landslag

Blohm ble tatt ut til det svenske kvinnelandslaget foran Håndball-EM 2012. Sverige kvalifiserte seg ikke til Håndball-VM 2013, men året etter ble Blohm på nytt tatt ut på landslaget til Håndball-EM 2014.
Den hvite nonne

Handling

Angela elsker en kaptein som fører en ekspedition til Afrika. Han forsvinner og rykte spres at kapteinen er død, og Angela blir hvit nonne. Mannen kommer imidlertid levende tilbake og redder sin by under et vulkanutbrudd. Han drukner og Angela og de andre signer hans minne.
Neaneflus

Utseende

Middelsstore, lange og slanke, mørkbrune trebukker. Antennene er omtrent så lange som kroppen, pronotum rundet, dekkvingene jevnbrede.

Levevis

Larvene lever i død ved, mest av løvtrær.

Utbredelse

Artene er utbredt i Mexico og det sørlige USA.
Ramme (sykkel)

En sykkelramme er hovedkomponenten på en sykkel, som hjul, gir, bremser og andre sykkelkomponenter festes til.

Diamantrammen

Den moderne og mest vanlige sykkelrammen er basert på John Kemp Starleys Safety Bicycle fra 1885, og består av to triangler, et hovedtriangel og et dobbelt baktriangel. Denne er også kjent som diamantrammen.
Diamantrammen består av to triangler bygget av rør, et hovedtriangel og et baktriangel koblet sammen med én felles side. Hovedtriangelet består av styrerør, overrør, underrør og seterør. Baktriangelet består av seterør og doble kjede- og setestag.
Styrerøret besitter et styrelager, koblingen med gaffelen. Overrøret kobler sammen styrerøret med seterøret øverst, og nederrøret kobler sammen styrerøret med krankhuset. Det bakre rammetriangel kobler de bakre hjulakselfester, der bakhjulet er festet til sykkelen, med det fremre rammetriangel. Det bakre triangelet består av et seterør og to par doble stag, et par setestag som strekker seg fra øverste del av seterøret til de bakre hjulakselfestene, og et par med kjedestag, som strekker seg fra krankhuset til de bakre hjulakselfestene.
Gotthold Ephraim Lessing

Bakgrunn

Lessing ble født i Kamenz, en liten by i Sachsen. Hans far var prest og forfatter av teologiske skrifter. Etter å ha besøkt Latinskolen i Kamenz i 1737 og Fürstenschule St. Afra i Meissen tidlig i 1740-årene, studerte han teologi og medisin i Leipzig 1746–1748. Fra 1748 til 1760 bodde han i Leipzig og Berlin, og arbeidet som anmelder og redaktør for blant annet Vossische Zeitung. I 1752 tok han sin magistergrad i Wittenberg.

Karriere

Årene 1760–1765 var Lessing i Breslau som sekretær for guvernør Friedrich Bogislav von Tauentzien. I denne tiden med fordypende studier modnet de tanker som han uttrykte i sitt estetiske hovedskrift Laokoon, oder über die Grenzen der Malerei und Poesie, utgitt etter gjenkomsten til Berlin i 1766. Foranlediget av samtidens overvurdering av den beskrivende diktingens muligheter, foretok Lessing her en analyserende sammenligning mellom bildende kunst og poesi, avgrenset den sist nevntes virkningsområde og trakk retningslinjer for dets uttrykkmiddels utvikling.
I 1767 utkom den berømte komedien Minna von Barnhelm der han innen rammen av en enkel borgerlig lystspillshandling tegnet treffsikre bilder av samtidens Tyskland.
I 1767 begav Lessing seg til Hamburg for å medvirke ved grunnleggelsen av et nasjonalteater og for som dramaturg å lede teaterarbeidet, i regi av den tidligere valutaspekulanten Abel Seyler. Der møtte han Eva König som ble hans fremtidige kone. Som dramaturg var han også 1767–1769 rådgiver og forfatter for det teatertidskrift, Hamburgische Dramaturgie, som med orienterende artikler fulgte teaterets repertoar. Planen ble mislykket, likesom også et forsøk med et større bokhandelsforetak.
I 1770 ble han kalt han til bibliotekar ved det hertuglige bibliotek i Wolfenbüttel, en stilling som han tok i mot med glede. Der ferdigstilte han den store tragedien Emilia Galotti (1772), i hvis tittelgestalt han tegnet en moderne Virginiatype.
I 1775–1776 reiste han til Italia, innbudet som reiseselskap til prins Leopold av Braunschweig-Wolfenbüttel. Da han returnerte til Tyskland, giftet han seg i Jork etter lang forlovelse i 1776 med Eva König, som da var enke. Hun døde allerede 1778 i barsel, kort etter den nyfødte sønnen. Tre år senere døde også Lessing,  52 år gammel under et besøk hos en vinforhandler i Braunschweig.
Han ble begravet på Magni-Friedhof i Braunschweig.
Lessing var også kjent for sitt vennskap med jødisk-tyske filosofen Moses Mendelssohn. En av Mendelssohns barnebarn, Felix, beskriver deres vennskap som en av de mest «belysende metaforer for at fanfare av opplysningstiden for religiøs toleranse».
Varan-TV

Varan-TV er en TV-serie sendt på SVT laget av humorgruppen Varanteatern. Serien ble sendt i to omganger, første gang med start i 1996 og andre gang med start i 1998.